"Ce fotbalist român se apropie acum de Gică Hagi?" Răspunsul lui Adi Ilie în presa din Columbia
Adrian Ilie a fost autorul unicului gol al meciului România - Columbia 1-0, primul al tricolorilor de la CM 1998. Grație scăriței perfecte reușite de "Cobra", tricolorii învingeau echipa lui Rincon, Valderrama sau Asprilla și porneau cu dreptul la Mondialul din Franța.
Adrian Ilie, în presa din Columbia: "Nu există niciun român care să se apropie de Gică Hagi acum, dar avem câțiva jucători de calitate"
Tot contra Columbiei a debutat România și la Mondialul din 1994. Tricolorii câștigau atunci cu 3-1, după dubla lui Florin Răducioiu și golul de poveste al lui Gică Hagi.
România și Columbia se înfruntă din nou, de această dată într-un meci amical, iar Adrian Ilie a fost întrebat de jurnaliștii sud-americani dacă în naționala noastră există acum un fotbalist care să se apropie de valoarea lui Gică Hagi. "Cobra" spune că nimeni din actuala generație nu se poate compara cu "Regele", însă a oferit câteva nume care pot face diferența.
"Avem jucători care evoluează în afara țării și care se descurcă destul de bine. S-a schimbat și sistemul, jucăm acum într-un 4-3-3 și, deși nu au aceeași experiență ca generația noastră, sunt jucători cu calitate la mijloc, cum ar fi băiatul lui Hagi. Îi avem și pe Dennis Man și Valentin Mihăilă, doi jucători foarte rapizi și care pot face diferența în față.
Ianis Hagi e un jucător tehnic, se folosește de ambele picioare, e foarte inteligent în joc și are multă calitate. Nu este ca tatăl său, dar are calitate. Nu cred că există însă niciun român care să se apropie de Gică Hagi.
În România se vorbește despre o revanșă a Columbiei în fața României, având în vedere ce s-a întâmplat în 1994 și 1998. Toată lumea de aici crede că România trebuie să câștige acest meci. Chiar dacă este un amical, pentru noi contează.
Cred că generația de acum este schimbată. Sunt jucători tineri, e un selecționer tânăr, al cărui tată a fost antrenorul meu", a spus Adrian Ilie, pentru Caracol Radio.
Adrian Ilie: "În 1998 ne era teamă mai mare de Columbia decât de Anglia"
Fostul jucător de la Steaua, Valencia, Alaves sau Galatasaray a rememorat meciul cu Columbia din 1998, ediție la care România învingea și Anglia în grupe (2-1), dar era eliminată de Croația în optimi (0-1).
"A trecut mult timp de atunci (n.r - duelul România - Columbia, de la CM 1998). Columbia avea niște jucători fenomenali atunci, cum ar fi Valderrama, Asprilla sau Rincon. Meciul a fost foarte greu, dar am reușit să câștigăm.
În acea vreme, jucătorii români evoluau la cluburi mari de afară. Eu eram la Valencia, Hagi juca la Real Madrid și Barcelona. Am avut o generație foarte puternică. Atunci urmăream meciurile Columbiei și ne era teamă. Teama era mai mare față de Columbia decât de Anglia. Acum este diferit. În 1994 și 1998, ambele echipe aveau o calitate mai mare", a mai spus Adrian Ilie.
VIDEO Ce spun Radu Drăgușin și Edi Iordănescu înaintea meciului România - Columbia
Urmăriți SPORT.RO și pe Google News